钦定古今图书集成/明伦汇编/官常典/第286卷 > 戴溪
## 钦定古今图书集成/明伦汇编/官常典/第286卷 > 戴溪

按《宋史》本传：“溪字肖望，永嘉人也。少有文名。淳熙五
年，为别头省试第一，监潭州南岳庙。绍熙初，主管吏
部架阁文字，除太学录兼实录院检讨官。正录兼史
职自溪始。升博士，奏两淮当立农官，若汉稻田使者，
括闲田，谕民主出财，客出力，主客均利，以为救农之
策。除庆元府通判。未行，改宗正簿。累官兵部郎官。开”
禧时，师溃于符离，溪因奏沿边忠义人、湖南北盐商
皆当区画，以销后患。会和议成，知枢密院事张岩督
师京口，除授参议军事，数月，召为资善堂说书，由礼
部郎中凡六转为太子詹事兼秘书监。景献太子命
溪讲《中庸》《大学》，溪辞以讲读非詹事职，惧侵官。太子
曰：“讲退，便服说书，非公礼，毋嫌也。”复命类《易》《诗》《书》《春
秋》《论语》《孟子》《资治通鉴》各为说以进。权工部尚书，除
华文阁学士。嘉定八年，以宣奉大夫、龙图阁学士致
仕。卒，赠特进、端明殿学士。理宗绍定间，赐谥文端。溪
久于宫僚，以微婉受知春官，然历朝建明，多务秘密，
或议其殊乏骨鲠云。